**NOVA MAŠA JANEZA PAVLA ŠUŠTARJA, HOMEC, 10. 7. 2022**

**Božja beseda: Jer 1,4-10.17-19; Ps 23; Heb 11,1-2.13-19; Mr 5,21-43**

Dragi novomašnik Janez Pavel, dragi duhovniki, ki v teh dneh praznujete različne jubileje svojih novih maš, dragi bratje in sestre!

 Za novomašnika je vedno temeljno in osebno praznovanje svojega odgovora Bogu – torej posvečenja - ob diakonskem in ob duhovniškem posvečenju. Praznovanje nove maše pa je praznovanje zahvale in podelitev tega veselja skupaj z vsemi domačimi, s prijatelji; posebej pa z domačo župnijo, z občestvom, kjer je novomašnik zrasel. Zato je danes praznik nas vseh, ki smo tukaj zbrani: da se veselimo in se Bogu zahvalimo za dar duhovništva; tudi za dar svete maše – Jezusove daritve –, ki po duhovnikih prihaja med nas, za dar vseh zakramentov in skrivnosti vere, ki prihajajo po duhovnikih.

Pomislimo, bratje in sestre, kaj vse lahko dogodek nove maše pomeni vsakemu od nas:

* Je predvsem DOGODEK VERE (če ne bi verovali v Boga, ne bi prišli sem).
* Je tudi dogodek OBČESTVA, ŽUPNIJE.
* Je dogodek VESELJA – tvojega, Janez Pavel, tvoje družine, župnije, vsakega prisotnega.
* Je dogodek POTRDITVE ŽUPNIJE, ki rodi nove duhovne poklice.
* Je dogodek PRISOTNOSTI JEZUSA KRISTUSA: po besedi, po evharistiji, po skupnosti ...
* Ta dogodek je ZNAMENJE, kot je bilo znamenje čudež, ki ga je Jezus naredil, da bi ljudje verovali.

Janez Pavel, za novomašno geslo, ki te bo spremljalo skozi vsa leta tvojega duhovniškega življenja, si izbral besede, ki smo jih danes slišali v evangeliju: »NE BOJ SE, SAMO VERUJ!«

Ne vem, zakaj si izbral ravno te Jezusove besede. Morda s temi besedami pritrjuješ veri, ki te je spremljala ob tvoji odločitvi za duhovništvo, predno si stopil v semenišče? Morda z njimi odgovarjaš na občutja, ki jih ima mlad človek na začetku pomembne poti – kot smo to slišali v prvem berilu pri Jeremiju. Na Božjo izvolitev, da bi bil mogočen prerok, je mladi Jeremija odgovarjal s strahom: »Oh Gospod Bog, glej, ne znam govoriti, ker sem še mlad!« Pa mu Bog zagotavlja »Nikar se jih ne boj, saj sem jaz s teboj, da te rešujem. (…) Glej, svoje besede polagam v tvoja usta.« Kot je Jeremijevo preroško poslanstvo temeljilo na VERI, na zaupanju v Boga, tako tudi duhovniški poklic in vsako duhovniško življenje temelji na veri, na zelo osebnem odnosu do Boga. To je samo po sebi umevno, saj če se ne bi naslanjal v polnosti na Gospoda Jezusa, bi bilo duhovnikovo življenje brez temelja in smisla. In ta vera naj ne bo le na začetku pri odločitvi, na sredini ob posvečenju in duhovniškem življenju, pač pa tudi na koncu duhovniške poti, ko boš vse izročil v Očetove roke.

Prav tako govori o VERI drugo berilo iz Pisma Hebrejcem, ki si ga izbral za današnjo slovesnost. »Je pa vera obstoj resničnosti, v katere upamo, zagotovilo stvari, ki jih ne vidimo. Zaradi nje je bilo namreč pričano v korist starih.« Prav ta vera je vodila očake in preroke, da so šli po Božji poti; da so zaupali Bogu bolj, kot pa svoji človeški izkušnji, kar posebej velja za Abrahama, očeta vere.

Dragi bratje in sestre, dragi Janez Pavel! Zelo pomenljive so evangeljske besede tvojega gesla, NE BOJ SE, SAMO VERUJ! Jezus jih je izrekel očetu Jairu, ki je prosil Jezusa, da bi ozdravil njegovo hčer. Ker je bila bolezen resna, je oče skupaj z upanjem in prošnjo tudi dvomil: če bo mogoče kaj storiti. Ob Jezusu je bila velika množica; številni ljudje so pričakovali pomoč, zdravje, besedo tolažbe … Lahko si predstavljamo te ljudi, ki so se želeli vsaj približati, videti Jezusa, ga pozdraviti, se ga dotakniti. Morda je nekatere privabila le radovednost; vendar, bili so zraven in se drenjali ob Jezusu. Dva človeka pa sta bila posebna: oče Jair in pa žena, ki je bila bolna že dvanajst let. Verjela sta v Jezusa kot Boga. V tej veri se je žena dotaknila Jezusa s prošnjo za ozdravljenje; in ozdravela je: »Hči, tvoja vera te je rešila. Pojdi v miru in bodi ozdravljena svoje nadloge!«. Drugače se ga je dotaknila, kot ljudje v množici, ki so se ob njem drenjali. Ona je imela VERO. Za druge ne vemo; morda je niso imeli.

VERO, ki je bila nekoliko negotova, je imel tudi Jair, posebej po sporočilu o smrti hčere. Jezus ga je opogumil in šel z njim na njegov dom. Tam je Jezus pred učenci in starši storil čudež obuditve človeka od mrtvih. Ta čudež je postal znamenje VERE. Seveda so bili ljudje navdušeni in so verovali v Jezusa kot Boga. Prav gotovo so še bolj prisluhnili njegovi besedi, kot pred tem čudežem. Pogosto je v evangelijih zapisano, da je Jezus storil še veliko čudežev, ozdravljal bolne, obujal mrtve in izganjal hude duhove. Vsi čudeži so bila znamenja, da bi ljudje verovali. Torej VERA potrebuje ZNAMENJA.

Tako je bilo z apostoli; potrebovali so številna znamenja na poti vere. Kolikokrat so morali slišati, ne bojte se (ob viharju na jezeru), ne boj se Peter (odslej boš ljudi lovil), ne bojte se, jaz sem z vami vse dni do konca sveta…

Kot je bilo z apostoli, je tudi s Cerkvijo skozi vsa stoletja: Jezus nam, vernikom, govori: »Ne bojte se!« V vsakem času je v Cerkvi vrsta težav – tako nekoč kot danes in Jezus pravi: »Ne bojte se!« V družbi vidimo zmešnjavo vrednot: »Ne bojte se!« Vidimo pomanjkanje vernikov in duhovnikov v naših župnijah: »Ne bojte se!« Vidimo resničnost verskega življenja, našo grešnost in pomanjkljivosti: »Ne bojte se!« Lahko bi odkrivali v svetu in vsem človeštvu vrsto strahov, ki izvirajo od Adama in Eve naprej, ko sta se skrila. K tem strahovom pripomorejo bolezni in epidemije, pripomorejo vojne in naravne nesreče, negotovosti in grehi, soočenje z neuspehi in končno s smrtjo … Dolga vrsta je razlogov za strah. Ali naj se ljudje s tem sprijaznimo? Ob vsem tem upiramo svoje oči v Gospoda in mu želimo zaupati. Kako močno je to povezano z vero. Francoski mislec Blaise Pascal je to zapisal na zanimiv način: »Ne bojte se, če se le bojite; toda bojte se, če se ne bojite«!

V to občutje sveta in človeštva prihaja oznanilo: »Ne boj se! Samo veruj!« V Svetem pismu je: »Ne boj se!« »Ne bojte se!« tolikokrat napisano, pravijo, da kar 365 krat, da bi to Božjo tolažbo slišali vsak dan.

Kot sem že rekel, to so od Jezusa slišali apostoli. To posluša Cerkev že 2000 let. Na to so se zanašali svetniki, ki so šli skozi preizkušnje in zaupali. Tako je zaklical vsemu svetu papež sveti Janez Pavel II, godovni zavetnik novomašnika, 22. oktobra 1978 ob nastopu svoje službe: »Ne bojte se! Odprite, odprite na stežaj vrata Kristusu! Kristus ve, kaj je v človeku. In edino on to ve!«

V to Jezusovo besedo, ki oznanja odrešenje, vstopa duhovnik s svojim poslanstvom. Duhovnik ne oznanja svoje misli in svoje filozofije. Oznanja Jezusa, oznanja Božje kraljestvo, odrešenje in upanje; oznanja tistega, ki je pot, resnica in življenje. Duhovnik oznanja veselo novico.

K temu spadajo tudi zakramenti, ki jim oznanjena beseda pripravlja pot, da jih ljudje lahko sprejmejo v veri. Vsak zakrament je čudež, ko Jezus sam pristopi in se dotakne človeka. Pri tem ima duhovnik nezamenljivo vlogo, ne iz svoje moči, pač pa iz posvečenja in poslanstva posreduje Božjo moč.

Dragi novomašnik Janez Pavel! Ob teh besedah lahko ponovno pomisliš, kako velik dar si prejel s posvečenjem. Ker ta dar presega tebe, se zanj zahvaljuješ skupaj z vsemi nami in vso Cerkvijo. Hkrati pa ob tem pomisliš tudi na vsa pričakovanja, ki jih ima človek od duhovnika. Že sam veliko pričakuješ od duhovnikov, ki si jih srečeval v življenju. To bo sedaj pričakovano tudi od tebe – že v tvoji družini, domači župniji in prvi župniji, kamor si poslan. Ja, veliko je poslanstvo, sam pa se čutiš, da si mlad in krhek, da si samo človek in izbran izmed navadnih ljudi. Vendar: »Ne boj se, samo veruj!« Gospod te je izbral in te posvetil. Pri tem je prav, da se čutiš kot Božji ljubljenec, posebej ljubljen od Jezusa. Ljubljen pa si tudi od mnogih ljudi. Pomisli, koliko molitev je namenjenih za nove duhovne poklice, za duhovnike, za novomašnike, za tebe! Zato lahko računaš na vse te molivce, ki se jim bodo pridružili še novi v tvojem življenju. Sam pa ostani v tesnem odnosu z Gospodom Jezusom, da boš lahko vedno sprejemal in posredoval njegove darove in blagoslove ljudem. Amen.